PMIndiaData/PMIndiaSum huggingface dataset:
हिमाचल प्रदेशातील उना येथून नवी दिल्लीकडे जाणाऱ्या वंदे भारत एक्सप्रेसला पंतप्रधानांनी दाखवला हिरवा झेंडा

पंतप्रधान नरेंद्र मोदी यांनी आज अंब अंदौरा, उना ते नवी दिल्ली या नवीन वंदे भारत एक्स्प्रेसला हिरवा झेंडा दाखवला. पंतप्रधानांनी वंदे भारत एक्सप्रेसच्या डब्यांची पाहणी केली आणि रेल्वेगाडीतील सुविधांचा आढावा घेतला. वंदे भारत एक्सप्रेसच्या लोकोमोटिव्ह इंजिनच्या नियंत्रण कक्षाची तसेच उना रेल्वे स्थानकाचीही त्यांनी पाहणी केली. हिमाचल प्रदेशातील उना जिल्ह्यातील अंब अंदौरा रेल्वे स्थानकावर पंतप्रधानांसोबत, हिमाचल प्रदेशचे मुख्यमंत्री जय राम ठाकूर, हिमाचल प्रदेशचे राज्यपाल राजेंद्र विश्वनाथ आर्लेकर, केंद्रीय रेल्वे मंत्री अश्विनी वैष्णव आणि केंद्रीय माहिती आणि प्रसारण मंत्री अनुराग सिंह ठाकूरही उपस्थित होते. या रेल्वेगाडीमुळे प्रदेशातील पर्यटनाला चालना मिळण्यास मदत होईल आणि प्रवासाचा आरामदायी आणि जलद मार्ग उपलब्ध होईल. तसेच उना ते नवी दिल्ली प्रवासाचा वेळ दोन तासांनी कमी होणार आहे. अंब अंदौरा ते नवी दिल्ली पर्यंत धावणारी, ही देशातली रेल्वे ताफ्यात दाखल होणारी चौथी वंदे भारत ट्रेन असून पूर्वीच्या गाड्यांच्या तुलनेत ही प्रगत आवृत्ती आहे. अधिक हलकी आणि कमी कालावधीत उच्च गती गाठण्यात ही सक्षम आहे. वंदे भारत 2.0 अधिक प्रगत आणि सुधारित वैशिष्ट्यांसह सुसज्ज आहे. उदाहरणच द्यायचे तर ताशी 0 ते 100 किलोमीटर वेग फक्त 52 सेकंदात गाठते. हिचा कमाल वेग ताशी 180 किलोमीटर पर्यंत आहे. सुधारित वंदे भारत एक्‍सप्रेसचे वजन 392 टन आहे. आधी ते 430 टन होते. यात मागणीनुसार वाय-फाय कंटेंट सुविधाही आहे. प्रत्‍येक डब्यात 32 इंचाचे स्‍क्रीन आहेत. मागील आवृत्‍तीच्‍या 24 इंचाच्या तुलनेत प्रवाशांना ते माहिती आणि मनोरंजनाची अधिक सुविधा प्रदान करतात. वंदे भारत एक्स्प्रेस पर्यावरणस्नेही देखील आहे. यातील वातानुकूलन यंत्रणा 15 टक्के जास्त ऊर्जा कार्यक्षम आहे. ट्रॅक्शन मोटरच्या धूळ-मुक्त स्वच्छ हवा वातानुकुलनासह, प्रवास अधिक आरामदायक होईल. याआधी फक्त एक्झिक्युटिव्ह श्रेणीच्या प्रवाशांना दिलेली साइड रिक्लायनर सीट सुविधा आता सर्व श्रेणींसाठी उपलब्ध करून दिली आहे. एक्झिक्युटिव्ह डब्यात 180 अंशात फिरणारी अतिरिक्त वैशिष्ट्यपूर्ण आसने आहेत. वंदे भारत एक्सप्रेसच्या नवीन प्रारुपामध्ये, हवा शुद्धीकरणासाठी रूफ-माउंटेड पॅकेज युनिट (आरएमपीयू) आहे यात फोटो-उत्प्रेरक अल्ट्राव्हायोलेट वायु शुद्धीकरण प्रणाली स्थापित केली आहे. सेंट्रल सायंटिफिक इन्स्ट्रुमेंट्स ऑर्गनायझेशन (सीएसआयओ), चंदीगडच्या शिफारसीनुसार, ताजी हवा आणि बाहेर फेकल्या जाणाऱ्या हवेतील जंतू, जीवाणू, विषाणू इत्यादीपासून मुक्त हवा शुद्ध आणि स्वच्छ करण्यासाठी ही प्रणाली आरएमपीयूच्या दोन्ही टोकांवर स्थापित केली आहे. वंदे भारत एक्सप्रेस 2.0 अनेक उत्कृष्ट सुविधा आणि विमानासारखा प्रवास अनुभव देते. हे प्रगत अत्याधुनिक सुरक्षा वैशिष्ट्यांसह सुसज्ज आहे. यात ट्रेनची टक्कर टाळण्याची देशात विकसित केलेली प्रणाली – कवच समाविष्ट आहे.
पंतप्रधानांनी उझबेकिस्तानमध्ये समरकंद येथे रशियन महासंघाच्या अध्यक्षांची घेतली भेट

नवी दिल्ली, 16 सप्टेंबर 2022 पंतप्रधान नरेंद्र मोदी यांनी शांघाय सहकार्य संघटनेच्या (एससीओ) 22 व्या बैठकीच्या निमित्ताने आज रशियन फेडरेशनचे अध्यक्ष व्लादिमीर पुतिन यांची उझबेकिस्तानमध्ये समरकंद येथे भेट घेतली. विविध स्तरांवरील संपर्कासह द्विपक्षीय संबंधांमधील निरंतर गतीची नेत्यांनी प्रशंसा केली. पंतप्रधानांनी या महिन्याच्या सुरुवातीला व्लादिवोस्तोक येथील पूर्व आर्थिक मंचामध्ये दिलेल्या व्हिडिओ-संदेशाबद्दल राष्ट्राध्यक्ष पुतिन यांनी कौतुक व्यक्त केले. दोन्ही नेत्यांनी द्विपक्षीय सहकार्यासह परस्पर हिताच्या प्रादेशिक आणि जागतिक मुद्द्यांवर चर्चा केली. सध्याच्या भू-राजकीय परिस्थितीमुळे उद्भवणाऱ्या आव्हानांच्या संदर्भात, जागतिक अन्न सुरक्षा, ऊर्जा सुरक्षा आणि खतांची उपलब्धता या मुद्द्यांवर देखील यावेळी चर्चा झाली. युक्रेनमध्ये सुरू असलेल्या संघर्षाच्या संदर्भात, पंतप्रधानांनी युद्ध लवकर बंद करण्याच्या तसेच संवाद आणि मुत्सद्देगिरीच्या गरजेचा पुनरुच्चार केला. दोन्ही नेत्यांमधील चालू वर्षातील ही पहिलीच बैठक होती, जी परस्परांबरोबरच्या राजनैतिक संबंधांच्या 75 व्या वर्षाचे महत्व अधोरेखित करते. संपर्कात राहण्यावर दोन्ही नेत्यांची यावेळी सहमती झाली.
एनआयएम उत्तरकाशी गिर्यारोहण मोहिमेदरम्यान हिमस्खलनामुळे झालेल्या जीवितहानीबद्दल पंतप्रधानांनी व्यक्त केले दुःख

नवी दिल्‍ली, 4 ऑक्‍टोबर 2022 एनआयएम उत्तरकाशी गिर्यारोहण मोहिमेदरम्यान हिमस्खलनामुळे झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले. बचावकार्य सुरू असून प्रशासन परिस्थितीवर बारकाईने लक्ष ठेवून आहे, असे पंतप्रधानांनी म्हंटले आहे. पंतप्रधान कार्यालयाने ट्विट केले; "एनआयएमच्या उत्तरकाशी गिर्यारोहण मोहिमेशी निगडीत असलेल्या लोकांचे मौल्यवान जीव आपण गमावले हे दुःखदायक आहे. शोकाकुल कुटुंबियांप्रति शोकसंवेदना. बचावकार्य सुरू आहे आणि प्रशासन परिस्थितीवर बारकाईने लक्ष ठेवून आहे."
पंतप्रधानांनी डॉ. श्री. श्री. शिवकुमार स्वामींच्या जयंतीनिमित्ताने वाहिली आदरांजली

सिद्धगंगा मठ, कर्नाटकचे डॉ. श्री. श्री. शिवकुमार स्वामी यांच्या जयंतीनिमित्त पंतप्रधान नरेंद्र मोदी यांनी आज त्यांना आदरांजली वाहिली. डॉ. श्री. श्री. शिवकुमार स्वामी यांना त्यांच्या जयंतीनिमित्त आदरांजली. स्वामीजींचा समाजप्रतीचा भरीव सहभाग प्रेरणा देत राहिल, अशा शब्दात पंतप्रधानांनी आपल्या भावना व्यक्त केल्या.
पंतप्रधानांनी ओदिशाच्या जनतेला राजा   पर्बानिमित्त दिल्या हार्दिक शुभेच्छा

पंतप्रधान नरेंद्र मोदी यांनी राजा पर्बाच्या शुभदिनानिमित्त ओदिशाच्या जनतेस शुभेच्छा दिल्या आहेत. आपल्या ट्विटमध्ये पंतप्रधान म्हणाले, " राजा पर्बाच्या शुभप्रसंगी आपणा सर्वांना हार्दिक शुभेच्छा. मी प्रत्येकाच्या उत्तम आरोग्यासाठी आणि सुखसमृद्धीसाठी प्रार्थना करतो."
पंतप्रधान उद्या केरळ आणि तामिळनाडूच्या दौऱ्यावर

पंतप्रधान नरेंद्र मोदी उद्या केरळ आणि तामिळनाडूच्या दौऱ्यावर जाणार आहेत. पंतप्रधान उद्या कोझीकोडे इथे जातील, जिथे ते तिसऱ्या जागतिक आयुर्वेद समारंभाला संबोधित करणार आहेत. पंतप्रधान या दौऱ्यात कोईम्बतूर मधील ई. एस. आय. सी. वैद्यकीय महाविद्यालय आणि रुग्णालयाच्या इमारतीचे उद्‌घाटन करणार आहेत.
कुल्लू दसरा सोहळ्यात पंतप्रधान झाले सहभागी

पंतप्रधान नरेंद्र मोदी आज हिमाचल प्रदेशातील कुल्लू येथील धालपूर मैदानावर आयोजित कुल्लू दसरा सोहळ्यात सहभागी झाले. पंतप्रधानांचे आगमन झाल्यावर त्यांचे स्वागत आणि सत्कार करण्यात आला. यानंतर भगवान रघुनाथजींचे आगमन झाले आणि रथयात्रेला प्रारंभ झाला. यावेळी पंतप्रधानांच्या स्वागतासाठी मोठी गर्दी जमली होती. पंतप्रधान इतर लाखो भाविकांसह मुख्य आकर्षणाच्या ठिकाणी गेले आणि त्यांनी भगवान रघुनाथांना वंदन केले. यावेळी पंतप्रधानांनी उपस्थित सर्वांना हात जोडून नमस्कार केला आणि ऐतिहासिक कुल्लू दसरा सोहळ्याला उपस्थित अनेक देव -देवतांच्या साक्षीने रथयात्रेला उपस्थित राहिले. हा एक ऐतिहासिक प्रसंग असून प्रथमच भारताचे पंतप्रधान कुल्लू दसरा सोहळ्यात सहभागी झाले होते. आंतरराष्ट्रीय कुल्लू दसरा महोत्सव 5 ते 11 ऑक्टोबर 2022 पर्यंत कुल्लूच्या धालपूर मैदानावर साजरा केला जाणार आहे. खोऱ्यातील 300 हून अधिक देव- देवतांच्या समावेशामुळे खऱ्या अर्थाने हा सण अद्वितीय आहे. उत्सवाच्या पहिल्या दिवशी, सुशोभित पालखीतील मुख्य देवता भगवान रघुनाथजींच्या मंदिरात वंदन करतात आणि नंतर धालपूर मैदानाकडे रवाना होतात. पंतप्रधानांबरोबर हिमाचल प्रदेशचे मुख्यमंत्री जय राम ठाकूर, हिमाचल प्रदेशचे राज्यपाल राजेंद्र विश्वनाथ आर्लेकर, केंद्रीय माहिती आणि प्रसारण मंत्री अनुराग ठाकूर आणि भाजपचे प्रदेशाध्यक्ष सुरेश कुमार कश्यप आदी उपस्थित होते. तत्पूर्वी पंतप्रधानांनी बिलासपूर एम्सचे लोकार्पण केले. बिलासपूर मधील लुहनु येथे त्यांनी हिमाचल प्रदेशातील विविध प्रकल्पांचे उद्घाटन आणि पायाभरणीही केली.
रविंद्रनाथ टागोर यांच्या जयंतीनिमित्त  पंतप्रधानांनी श्रध्दांजली वाहिली

गुरुदेव रविंद्रनाथ टागोर यांच्या जयंतीनिमित्तपंतप्रधान नरेंद्र मोदी यांनी त्यांना श्रध्दांजली वाहिली. “स्वातंत्र्य लढयातील गुरुदेव टागोर यांच्या योगदानाबद्दल आणि त्यांच्या प्रभावी विचारांसाठी ते नेहमीच आपल्या स्मरणात राहतील. त्यांच्या जयंतीनिमित्त त्यांना श्रध्दांजली”, असे पंतप्रधानांनी आपल्या संदेशात म्हटले आहे.
17व्या लोकसभेच्या पहिल्या अधिवेशनाच्या प्रारंभी पंतप्रधानांनी प्रसारमाध्यमांसमोर केलेले निवेदन

नमस्कार मित्रांनो, निवडणुकांच्या नंतर नव्या लोकसभेच्या स्थापनेनंतर आज पहिले अधिवेशन सुरू होत आहे. संसदेत आलेल्या अनेक नव्या सहकाऱ्यांची ओळख होण्याची संधी आहे आणि जेव्हा नवे सहकारी आपल्या सोबत येतात तेव्हा त्यांच्यासोबत नवा उत्साह, उमेद आणि नवी स्वप्न जोडली जातात. भारताच्या लोकशाहीचे वैशिष्ट्य काय आहे? तिची ताकद काय आहे? या अनुभव आपल्याला प्रत्येक निवडणुकीत येतो. स्वातंत्र्यानंतर या लोकसभेत पहिल्यांदाच सर्वात जास्त मतदान झाले आहे. तसेच सर्वाधिक महिला प्रतिनिधी निवडून आल्या आहेत. आधीच्या तुलनेत महिलांच्या मतदानाच्या प्रमाणात प्रचंड वाढ झाली आहे, अशी अनेक वैशिष्ट्य या निवडणुकीची आपल्याला सांगता येतील. कित्येक दशकांनंतर एका सरकारला पुन्हा पूर्ण बहुमताने आणि पहिल्यापेक्षा अधिक जागा देत जनतेने सेवा करण्याची संधी दिली आहे. गेल्या पाच वर्षातला आमचा अनुभव असा आहे की जेव्हा अधिवेशनात कामकाज झालं तेव्हा ते अतिशय निकोप वातावरणात झालं आणि देशहितासाठी अत्यंत महत्त्वाचे निर्णयही त्यावेळी घेतले गेले. त्या अनुभवाच्या आधारावरच या पुढच्या पाच वर्षातही विविध विषयांवर होणाऱ्या चर्चेत सर्व पक्ष सहभाग घेतील आणि लोकहिताचे निर्णय तसेच जनतेच्या आकांक्षांची पूर्तता करण्यासाठी आपण पुढे वाटचाल करू असा मला विश्वास वाटतो. ‘सबका साथ, सबका विकास’ या घोषणेने आम्ही आपण प्रवास सुरू केला. देशाच्या जनतेने ‘सबका साथ, सबका विकास’सोबत सर्वांचा विश्वास जोडला आणि हा विश्वास घेऊनच सर्वसामान्य जनतेच्या आशा-आकांक्षांना, स्वप्नांना पूर्ण करण्याचा संकल्प करून आम्ही पुढे जाणार आहोत. लोकशाहीमध्ये विरोधी पक्ष असणे, विरोधी पक्ष सक्रीय आणि सामर्थ्यवान असणे ही अनिवार्यता आहे आणि मी आशा करतो की विरोधी पक्षातील सदस्य त्यांना मिळालेल्या जागांची संख्या चिंता सोडून देतील. देशाच्या जनतेने त्यांना जितके खासदार निवडून दिले आहेत, ते दिले असतील मात्र कमी संख्येने असले तरीही त्यांचा प्रत्येक शब्द आमच्यासाठी मौल्यवान आहे, त्यांची भावना आमच्यासाठी महत्त्वाची आहे. जेव्हा आपण सर्व सभागृहात खासदार म्हणून बसतो त्यावेळी पक्ष-विरोधी पक्ष या पलिकडे निष्पक्ष असण्याची भावना महत्त्वाची ठरते. मला विश्वास आहे संसदेतले सर्व सदस्य पक्षीय भूमिकेच्या पलिकडे जाऊन जनहिताला प्राधान्य देतील आणि येणाऱ्या पाच वर्षात या सभागृहाची प्रतिष्ठा आणखी वाढवतील. आधीच्या तुलनेत या सभागृहात अधिक काम होईल तसेच जनहिताच्या कामांमध्ये अधिक ऊर्जा, गती आणि सामूहिक विचार मंथन करण्याच्या संधी उपलब्ध होतील. सभागृहात अनेक सदस्य असे असतात जे अतिशय उत्तम विषय आणि विचार मांडतात, कुठल्याही चर्चेत त्यांचा सहभाग महत्त्वाचा असतो. मात्र, त्यांचे भाषण अभ्यासपूर्ण असल्यामुळे अनेकदा टीआरपीशी त्याचा मेळ जमत नाही. मात्र, टीआरपीच्या पलिकडे जात अशा सदस्यांना अधिक वेळ दिला जाईल. तर्कशुद्ध आणि अभ्यासपूर्ण पद्धतीने कोणी संसदेत सरकारवर टीका केली तर ती टीकाही जनतेपर्यंत पोहोचली पाहिजे ज्यातून लोकशाही बळकट होईल. लोकशाही बळकट करण्यासाठी माझ्या तुम्हा सर्वांकडून अनेक अपेक्षा आहेत. सुरुवातीला सर्व सदस्य या अपेक्षा पूर्ण करतील मात्र पुढचे पाच वर्ष तिच भावना प्रबळ ठेवण्यासाठी आपण सकारात्मक भूमिका निभवायला हवी तरच सभागृहाची दिशाही सकारात्मक असेल. 17व्या लोकसभेत नवी ऊर्जा, नवा विश्वास, नवा संकल्प आणि नव्या स्वप्नांसह आपण एकत्र वाटचाल करू यासाठी मी तुम्हा सर्वांना सोबत येण्याचे निमंत्रण देतो आहे. देशाच्या सर्वसामान्य जनतेच्या आशा-आकांक्षा पूर्ण करण्यात आपण कुठेही कसर सोडायला नको, कमी पडायला नको. या विश्वासासह मी तुम्हा सर्वांना धन्यवाद देतो.
जैवइंधनविषयक राष्ट्रीय धोरण-2018 ला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत जैवइंधनविषयक राष्ट्रीय धोरण 2018 ला मंजुरी देण्यात आली. या धोरणाची ठळक वैशिष्ट्ये :
पंतप्रधान उद्या, 17 सप्टेंबर रोजी नव्या लॉजिस्टिक्स धोरणाची सुरुवात करणार

नवी दिल्ली, 16 सप्टेंबर 2022 पंतप्रधान नरेंद्र मोदी उद्या 17 सप्टेंबर 2022 रोजी नवी दिल्लीत विज्ञान भवन येथे सायंकाळी साडेपाच वाजता होणाऱ्या कार्यक्रमात राष्ट्रीय लॉजिस्टिक्स धोरणाची सुरुवात करणार आहेत. इतर विकसित देशांच्या तुलनेत भारतात लॉजिस्टिक्सचा खर्च अधिक येतो असे दिसून आल्याने राष्ट्रीय लॉजिस्टिक्स धोरणाची गरज अधोरेखित होत होती. देशांतर्गत तसेच निर्यात बाजारांमध्ये भारतीय वस्तूंची स्पर्धात्मकता सुधारण्यासाठी देशातील लॉजिस्टिक्ससाठी होणारा खर्च कमी होणे अत्यावश्यक आहे. लॉजिस्टिक्सचा खर्च कमी झाल्यामुळे अर्थव्यवस्थेच्या विविध विभागांमध्ये कार्यक्षमतेत वाढ होते आणि त्यातून मूल्यवर्धन तसेच व्यवसायातील साहसी वृत्तीला प्रोत्साहन मिळते. वर्ष 2014 पासून, सरकारने व्यवसाय करण्यातील तसेच जीवन जगण्यातील सुलभता सुधारण्यावर अधिक भर दिला आहे. आंतरशाखीय, अनेक क्षेत्रांमध्ये कार्यरत आणि विविध कायदेकक्षांमध्ये कार्य करू शकणारा समग्र आराखडा लागू करून लॉजिस्टिक्स क्षेत्रातील अवास्तव खर्च आणि अकार्यक्षमता या समस्यांवर उपाय करण्यासाठीचा समावेशक प्रयत्न म्हणून लागू करण्यात येणारे राष्ट्रीय लॉजिस्टिक्स धोरण हे या दिशेने टाकण्यात आलेले आणखी एक पाऊल आहे. हे धोरण म्हणजे भारतीय वस्तूंची स्पर्धात्मकता सुधारण्यासाठी, आर्थिक विकासात वाढ करण्यासाठी आणि रोजगाराच्या संधी वाढविण्यासाठी केलेला एक प्रयास आहे. समग्र नियोजन आणि अंमलबजावणीसाठी सर्व भागधारकांना एकत्र आणून अधिक कार्यक्षमता आणि समन्वय साधण्याच्या माध्यमातून देशात जागतिक दर्जाच्या पायाभूत सुविधा विकसित करणे हे पंतप्रधानांचे स्वप्न आहे. पंतप्रधानांनी गेल्या वर्षी सुरु केलेली पंतप्रधान गतिशक्ती- विविधांगी पद्धतीच्या संपर्क व्यवस्थेसाठीची राष्ट्रीय महायोजना हे याच दिशेने टाकलेले आद्य पाऊल होय. राष्ट्रीय लॉजिस्टिक्स धोरणाची सुरुवात झाल्यामुळे पंतप्रधान गतिशक्ती योजनेला अधिक चालना मिळेल आणि या योजनेसाठी नवे धोरण पूरक ठरेल.
राष्ट्रीय जलमार्गांच्या विकासासाठी केंद्रीय रस्ते निधीपैकी 2.5 टक्के रक्कमेचा वापर करणार

राष्ट्रीय जलमार्गांचा विकास आणि देखरेख यासाठी केंद्रीय रस्ते निधीपैकी 2.5 टक्के निधीच्या वाटपाला केंद्रीय मंत्रिमंडळाने मंजूरी दिली. या साठी केंद्रीय रस्ते निधी कायदा 2000 मध्ये सुधारणा करुन हे वाटप केले जाईल, असे केंद्रीय वित्तमंत्री अरुण जेटली यांनी आज नवी दिल्लीत मंत्रिमंडळ बैठकीनंतर प्रसार माध्यमांशी बोलताना सांगितले. विकल्या गेलेल्या प्रतिलीटर पेट्रोलमागे 6 रुपये उपकर आकारुन केंद्रीय रस्ते निधी स्थापन करण्यात आला आहे. या निधीचा वापर आतापर्यंत राष्ट्रीय महामार्ग, राज्य महामार्ग तसेच ग्रामीण रस्त्यांचा विकास आणि देखरेख यासाठी केला जात आहे. आजच्या मंत्रिमंडळ निर्णयामुळे राष्ट्रीय जलमार्गांच्या विकास आणि देखरेखीसाठी दरवर्षी सुमारे 2000 कोटी रुपयांची तरतूद करता येईल. 2016-17 या वर्षात केंद्रीय रस्ते निधीअंतर्गत 80,800 कोटी रुपये जमा झाले होते. पुढील तीन वर्षात तांत्रिक आणि आर्थिक व्यवहार्यतेवर आधारीत 24 राष्ट्रीय जलमार्ग विकसित करण्याची सरकारची योजना आहे. यामधे महाराष्ट्रातील अंबा नदी, सावित्री नदी, दाभोळ खाडी आणि रेवदंडा खाडी या जलमार्गााच्या तसेच गोव्यातील झुआरी आणि मांडोवी या नद्यांवरील जलमार्गांच्या विकासाचा समावेश आहे.
नवरात्री उत्सव सुरु झाल्यानिमित्त पंतप्रधानांच्या जनतेला शुभेच्छा

नवरात्री उत्सव सुरु झाल्यानिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. पंतप्रधान म्हणाले, “नवरात्रीच्या पवित्र पर्वनिमित्त देशबांधवांना हार्दिक शुभेच्छा ! नवरात्रीच्या पहिल्या दिवशी आपण माता शैलपुत्री यांना प्रार्थना करुया. ही स्तुती त्यांना समर्पित https://www.youtube.com/watch?v=NhLxnY1deYc&feature=youtu.be”.
पंतप्रधानतर्फे काश्मीरच्या पुलवामा येथील सीआरपीएफ कर्मचाऱ्यांवरील हल्ल्याचा निषेध

पंतप्रधान नरेंद्र मोदी यांनी कश्मीरच्या पुलवामा येथील सीआरपीएफ कर्मचाऱ्यांवरील हल्ल्याची निंदा केली आहे. पुलवामा येथील सीआरपीएफ कर्मचाऱ्यांवरील हल्ला घृणास्पद आहे. मी या भयानक हल्ल्याचा निषेध करतो. आपल्या बहादुर सुरक्षा कर्मचाऱ्यांचे शौर्य वाया जाणार नाही. संपूर्ण देश शूर शहीदांच्या कुटुंबियांसह खांद्याला खांदा लावून उभा राहील. सर्व जखमीं सैनिकांच्या तब्येतीत लवकर सुधारणा होवो .
अफगाणिस्तानमध्ये बर्फवृष्टीत दगावलेल्यांच्या निधनाबद्दल पंतप्रधानांना शोक

अफगाणिस्तानमध्ये बर्फवृष्टीत दगावलेल्यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “अफगाणिस्तानमध्ये बर्फवृष्टीत दगावलेल्यांच्या निधनाबद्दल मला तीव्र दु:ख झाले आहे. त्यांना सर्व प्रकारची मदत करण्यासाठी भारत तयार आहे” असे पंतप्रधानांनी म्हटले आहे.
स्टॅच्यु ऑफ युनिटी उभारल्याबद्दल माजी पंतप्रधान एच डी देवेगौडा यांच्याकडून पंतप्रधान नरेंद्र मोदी यांची प्रशंसा

गुजरातमधे सरदार वल्लभभाई पटेल यांचा जगातला सर्वात उंच पुतळा उभारल्याबद्दल, पंतप्रधान नरेंद्र मोदी यांची, माजी पंतप्रधान एच डी देवेगौडा यांनी प्रशंसा केली आहे. अहमदाबाद विमानतळाचे नांव सरदार वल्लभभाई पटेल आंतरराष्ट्रीय विमानतळ असे करण्यात आले आहे आणि नादियाड या त्यांच्या मूळ गावी सरदार वल्लभभाई पटेल स्मृती स्थळ याआधीच निर्माण करण्यात आले आहे याचे स्मरण देवेगौडा यांनी केले आहे. भारताचे लोहपुरुष सरदार वल्लभभाई पटेल यांचा जगातला सर्वात उंच पुतळा उभारण्यात आला आहे. हे स्थान आकर्षक करण्यात आल्याने जगभरातले लोक याला भेट देत असून स्टॅच्यु ऑफ युनिटी आणि सरदार सरोवर धरणाचे सौंदर्यही अनुभवत आहेत. देवेगौडा यांनी स्टॅच्यु ऑफ युनिटीला भेट दिल्याबद्दल पंतप्रधान नरेंद्र मोदी यांनी आनंद व्यक्त केला आहे.
चो रामास्वामी यांच्या निधनाबद्दल पंतप्रधानांनी शोक व्यक्त केला

पंतप्रधान नरेंद्र मोदी यांनी चो.रामास्वामी यांच्या निधनाबद्दल शोक व्यक्त केला आहे. चो रामास्वामी हे एक बहुआयामी व्यक्तिमत्त्व, प्रगाढ ज्ञानी, देशभक्त आणि निर्भिड व्यक्ती होते. ज्यांचा सर्वजण आदर आणि प्रशंसा करायचे. याशिवाय चो रामास्वामी हे माझे खूप चांगले मित्र होते. मी त्यांच्या अभूतपूर्व अशा ॲन्युअल रिडर्स बैठकीला उपस्थित होतो. चो रामास्वामी हे अंतर्ज्ञानी आणि निर्भिड बुद्धीमान व्यक्ती होते. त्यांच्या निधनाने खूप दु:ख झाले आहे. त्यांचे कुटुंबीय आणि तुगलकच्या असंख्य वाचकांप्रती मी माझ्या भावना व्यक्त करतो असे पंतप्रधानांनी आपल्या शोक संदेशात म्हटले आहे.
‘किफायतशीर सौर ऊर्जा क्षमता वृद्धीमधे अनिवासी भारतीयांची भूमिका यावरच्या प्रवासी भारतीय पॅनेल सदस्यांनी पंतप्रधानांची घेतली भेट

किफायतशीर सौर ऊर्जा क्षमता वृद्धीमधे अनिवासी भारतीयांची भूमिका यावरच्या प्रवासी भारतीय पॅनेल सदस्यांनी आज पंतप्रधान नरेंद्र मोदी यांची भेट घेतली. भारतातल्या तसेच परदेशस्य भारतीय तज्ञ, शिक्षणतज्ञ, उद्योजक यांचा यात समावेश आहे. नवीकरणीय ऊर्जा क्षेत्रात ऑफ ग्रीड, मायक्रोग्रीड तोडगा, अद्ययावत सौर तंत्रज्ञान, कल्पक वित्तीय पर्याय यावर गेल्या दोन दिवसात झालेल्या चर्चेची निष्पत्ती त्यांनी पंतप्रधानांना सादर केली. या व्यवहार्य सूचनांचे पंतप्रधानांनी स्वागत केले आणि त्याबाबत कार्यवाही करण्याचे निर्देश परराष्ट्र व्यवहार आणि नवीकरणीय ऊर्जा मंत्रालयाला दिले.
पंतप्रधानांची पं.मदन मोहन मालवीय यांच्या  जयंती निमित्त त्यांना आदरांजली.

पंतप्रधान नरेंद्र मोदी यांनी पंडित मदन मोहन मालवीय यांच्या जयंती निमित्त त्यांना आदरांजली वाहिली. पंतप्रधान म्हणाले,” महामहिम पंडित मदन मोहन मालवीय यांच्या जयंती निमित्त मी त्यांना नमन करतो. भारताच्या इतिहासात त्यांनी योगदानाची अमीट छाप सोडली आहे.” ()
संयुक्त राष्ट्रांच्या कॉप 14 परिषदेला पंतप्रधान मोदी उद्या संबोधित करणार

जमिनीची वाढती नापिकी वाळवंटीकरण रोखण्यासाठीच्या संयुक्त राष्ट्रांच्या सीओपी अर्थात कॉप 14 परिषदेला पंतप्रधान नरेंद्र मोदी उद्या संबोधित करणार आहेत. उत्तर प्रदेशातल्या ग्रेटर नोएडा येथे ही परिषद सुरु आहे. भारताने चीनकडून सीओपीचे अध्यक्षपद स्वीकारले आहे. या परिषदेत, पर्यावरण विशेषत: भू व्यवस्थापनाशी संबंधित मुद्यांवर जागतिक स्तरावर उहापोह अपेक्षित आहे. विविध देशांचे मंत्री, सरकारचे प्रतिनिधी, स्वयंसेवी आणि आंतर सरकारी संस्था, शास्त्रज्ञ, महिला, युवा अशा 7200 प्रतिनिधींचा सहभाग यात अपेक्षित आहे. दुष्काळ, वाळूची वादळं यासारख्या मुद्यांची दखल घेऊन जागतिक स्तरावर जमिनीच्या वापराची धोरणे दृढ करण्यासंदर्भात सुमारे 30 निर्णय यावेळी घेण्यात येतील.
प्रधानमंत्री आवास योजना-शहरी (PMAY-U) – “सर्वांसाठी घरे” अभियान 31 डिसेंबर 2024 पर्यंत सुरू ठेवण्यास केंद्रीय मंत्रिमंडळाची मंजुरी

नवी दिल्ली, 15 फेब्रुवारी 2022 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने प्रधानमंत्री आवास योजना-शहरी (PMAY-U) अभियान 31 डिसेंबर 2024 पर्यंत सुरू ठेवण्याच्या गृहनिर्माण आणि शहरी व्यवहार मंत्रालयाच्या प्रस्तावाला आज मंजुरी दिली आहे ज्यामध्ये 31 मार्च 2022 पर्यंत आधीच मंजूर केलेली 122.69 लाख घरे पूर्ण करण्यासाठी आर्थिक साहाय्य प्रदान केले जाईल. प्रधानमंत्री आवास योजना- शहरी : सर्वांसाठी घरे, हा राज्ये/केंद्रशासित प्रदेश/केंद्रीय नोडल एजन्सींद्वारे देशाच्या शहरी भागातील सर्व पात्र लाभार्थ्यांना सर्व हवामानात टिकतील अशी पक्की घरे उपलब्ध करून देण्यासाठी भारत सरकारद्वारे राबविण्यात येत असलेल्या प्रमुख उपक्रमांपैकी एक महत्त्वपूर्ण उपक्रम आहे. 2011 च्या जनगणनेनुसार सर्व वैधानिक शहरे आणि त्यानंतर अधिसूचित केलेली शहरे, अधिसूचित नियोजन/विकास क्षेत्रांसह या योजनेत देशातील संपूर्ण शहरी क्षेत्राचा समावेश आहे. लाभार्थी प्रणित बांधकाम/वर्धन (BLC), भागीदारीमध्ये परवडणारी घरे (AHP), मूळ जागेत झोपडपट्टी पुनर्विकास (ISSR) आणि क्रेडिट लिंक्ड सबसिडी योजना (CLSS) या चार प्रकारे ही योजना राबविण्यात येत आहे. भारत सरकार आर्थिक सहाय्य पुरवत असताना, राज्य सरकार/केंद्रशासित प्रदेश लाभार्थ्यांच्या निवडीसह योजनेची अंमलबजावणी करतात. 2004-2014 या कालावधीत नागरी गृहनिर्माण योजनेंतर्गत 8.04 लाख घरे पूर्ण झाली. मोदी सरकारच्या कालावधीत सर्व पात्र शहरी रहिवाशांना सॅच्युरेशन मोडमध्ये घरे उपलब्ध करून देण्याच्या मुद्यावर लक्ष केंद्रित करण्यात आले आणि प्रधानमंत्री आवास योजना- शहरी, या योजनेची संकल्पना साकारण्यात आली. वर्ष 2017 मध्ये घरांची मूळ अंदाजित मागणी 100 लाख घरे इतकी होती. या मूळ अंदाजित मागणीच्या पार्श्वभूमीवर एकूण 102 लाख घरे बांधून पूर्ण करण्यात आली आहेत अथवा त्यांचे बांधकाम सुरु आहे. तसेच, यापैकी 62 लाख घरांची उभारणी पूर्ण झाली आहे. या योजनेतून मंजूर करण्यात आलेल्या 123 लाख घरांपैकी, गेल्या 2 वर्षांच्या काळात 40 लाख घरांसाठीचे प्रस्ताव, राज्ये/केंद्रशासित प्रदेश यांच्याकडून उशिरा सादर करण्यात आले. म्हणून, राज्ये तसेच केंद्रशासित प्रदेश यांच्याकडून करण्यात आलेल्या विनंतीनुसार, केंद्रीय मंत्रिमंडळाने पंतप्रधान शहरी आवास योजनेचा अंमलबजावणी कालावधी वाढवून दिला असून आता ही योजना 31 डिसेंबर 2024 पर्यंत राबविण्यात येईल. वर्ष 2004 ते 2014 या कालावधीत केंद्राकडून देण्यात येणाऱ्या 20,000 कोटी रुपयांच्या मदतीमध्ये भरीव वाढ करून 2015 पासून या योजनेसाठी केंद्र सरकारने 2.03 लाख कोटी रुपयांची मदत मंजूर केली आहे. केंद्र सरकारतर्फे 31 मार्च 2022 पर्यंत 1,18,020.46 कोटी रुपयांची केंद्रीय मदत/ अनुदान वितरीत करण्यात करण्यात आले असून 31 डिसेंबर 2024 पर्यंत 85,406 कोटी रुपये मदत/अनुदान वितरीत करण्यात येणार आहे. राज्ये आणि केंद्रशासित प्रदेशांकडून करण्यात आलेल्या विनंतीच्या आधारावर ही योजना 31 डिसेंबर 2024 पर्यंत सुरु ठेवण्यात येणार असून त्यामुळे, यापूर्वीच बीएलसी,एएचपी तसेच आयएसएसआर या विविध उपक्रमांतून मंजूर झालेल्या घरांचे बांधकाम पूर्ण करण्यास मदत होईल.
‘नुखाई जुहार’ या ओडिशाच्या कृषी सणाबद्दल पंतप्रधानांच्या शुभेच्छा

‘नुखाई जुहार’ या ओडिशाच्या कृषी सणाबद्दल पंतप्रधान नरेंद्र मोदी यांनी लोकांना शुभेच्छा दिल्या आहेत. त्यांच्या शुभसंदेशात पंतप्रधान म्हणतात, ‘नुखाई जुहार’ या विशेष कृषी सणाबद्दल ओडिशाच्या जनतेला शुभेच्छा! हा सण शेतकऱ्यांच्या जीवनात भरभराटी घेऊन येवो.
अंतराळ क्षेत्रात ऐतिहासिक सुधारणांची सुरूवात

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज अंतराळ क्षेत्रातील संपूर्ण उपक्रमात खाजगी क्षेत्राचा सहभाग वाढविण्याच्या उद्देशाने अंतराळ क्षेत्रातील दूरगामी सुधारणांना मान्यता दिली. हा निर्णय भारताला परिवर्तनशील, आत्मनिर्भर आणि प्रगत तंत्रज्ञानयुक्त बनविण्याच्या पंतप्रधानांच्या दीर्घकालीन दृष्टिकोनाला अनुरुप आहे. अंतराळ क्षेत्रातील प्रगत क्षमता असलेल्या मूठभर देशांपैकी भारत हा एक देश आहे. या सुधारणांमुळे या क्षेत्राला नवीन उर्जा आणि गतिशीलता प्राप्त होईल, जेणेकरून देशाला अंतराळ उपक्रमांच्या पुढच्या टप्प्यात झेप घेण्यास मदत होईल. यामुळे केवळ या क्षेत्राची गती वाढणार नाही तर जागतिक अंतराळ उद्योगांच्या अर्थव्यवस्थेमध्ये भारतीय उद्योग एक महत्त्वाची भूमिका निभावू शकेल. यातून तंत्रज्ञान क्षेत्रात मोठ्या प्रमाणात रोजगार निर्मितीची संधी असून भारत हा जागतिक स्तरावर तंत्रज्ञानात बलस्थान म्हणून ओळख निर्माण करेल. मुख्य फायदे: आपल्या औद्योगिक क्षेत्राचा विस्तार आणि तांत्रिक प्रगतीमध्ये अंतराळ क्षेत्र एक प्रमुख अनुप्रेरक भूमिका बजावू शकतो. प्रस्तावित सुधारणांमुळे अवकाशातील मालमत्ता, माहिती आणि सुविधांमध्ये सुधारित प्रवेशासह अंतराळ मालमत्ता आणि उपक्रमांचा सामाजिक-आर्थिक उपयोग वाढेल. नव्याने तयार केलेले भारतीय राष्ट्रीय अंतराळ संवर्धन आणि प्राधिकरण केंद्र (आयएन-स्पेस) खाजगी कंपन्यांना भारतीय अंतराळ पायाभूत सुविधा वापरण्यासाठी समान संधी उपलब्ध करेल. प्रोत्साहन देणारी धोरणे आणि अनुकूल नियामक वातावरणाच्या माध्यमातून अंतराळ उपक्रमात खाजगी उद्योगांच्या साथीने हे केंद्र प्रोत्साहन देईल आणि मार्गदर्शन करेल. सार्वजनिक क्षेत्रातील ‘न्यू स्पेस इंडिया लिमिटेड’ (एनएसआयएल) ही कंपनी ‘पुरवठा करणाऱ्या प्रारूपापासून ‘मागणी आधारित’ प्रारूपाकडे जाण्याच्या उपक्रमांना पुन्हा दिशा देण्याचा प्रयत्न करेल, ज्यामुळे आमच्या अंतराळ मालमत्तेचा इष्टतम वापर सुनिश्चित होईल. या सुधारणांमुळे इस्रो संशोधन व विकास कार्य, नवीन तंत्रज्ञान, शोध मोहिमा आणि मानवी अंतराळ उड्डाण कार्यक्रमावर अधिक लक्ष केंद्रित करू शकेल. ‘संधीची घोषणा’ यंत्रणेद्वारे काही ‘ग्रह अन्वेषण मोहिमांमध्ये’ खाजगी क्षेत्रालाही सहभाग घेता येईल.